Nous Eddoars cuens de Bar faisons savoir a tous ceuls qui ces presentes lettres verront et orront que comme li religious de leglise de Morimont aient acquis dessus la chaucie de lour estan de Verreicourt et en contenement de lour dit estant de nos fief de nos fyeneis et des hommes de nos fyeneis plusours heritaiges. Cest asavoir oict faucies de prei et environs trente trois journaus de terre seans en contenement dou dit estant par devers Soyville saulf le plus cil y estoit trouves. Encore ont acquis de Monsignour Jehan signour de Choysuel et dautres qui tenoient dou dit signour en fiey en la ville de Sauxures et en finaige rentes de bleis que on appelle tierces les quelles muevent de notre fiey que nous pour nos et pour nos hoirs pour lou remede de notre ame et des ames de nos ancessours et pour cent livres de petis tournois que nous avons hau et receu des dis religious louons ottroions conformons ratefions et amortissons avons louey, ottroiey confermei ratefiei et amorti aus dis religious de leglise de Moirimont en perpetuitei tous les acques dessus dis ensamble lou ruy qui dessant des estans de Soyville pour entrer en dessus dit estant de Verrecourt et lou permentons et avons permis avoir feut et estauble a tous jours pour nous et pour nos hoirs en bone foy et sur lobligement de tous nos biens et des biens de nos hoirs mobles et non mobles presens et avenir ou quil soient et puissent estre trouvei saulf ce que nous avons retenu et retenons la garde en choses dessus dites et devisees pour nous et pour nos hoirs a tous jours maix en tesmoignaige de veritei et pour ce que ce soit ferme chose et creauble nous avons fait saeller ces presentes lettres de notre grant sael qui furent faites lan de grace mil trois cens et vint en mois de decembre, le mardi apres la sainte Lucie.
